Naglua-ak met gayam
December 17, 2007 2 Comments
Idi Sabado ket adda met bassit a ragsak a mapidut manipud kadagiti aldaw ti panagmulagat, panagmukat kunak koma, kadagiti targets ken performance. Idi Sabado ket nagkatawa kami a nangpasangbay ti salemsem, wen salemsem ken bassit nga isem, ti rambak ti paskua.Nadugsak dagiti simrom ken suron ti piskel ti tagkiag ken panunot. Naitakkab kadagiti dalluyon ti Navalta Beach, sadiay Almeida, Luna, La Union. Naggampor dagiti obrero ti Tagudin Coop-Main a nakabase idiay Rizal District, Tagudin, Ilocos Sur ken ti Tagudin Coop-Agoo Branch, ditoy Agoo, La Union.
Adda met panagsisinnukat ti regalo a kas panglipat met iti apagkanito saraaw ken sientemento. Adda met naaramid a sack race ngem nagbalin met a step no gapu ti lisay ti apagkanito a panagburarog.
Manipud maika-9 ti bigat ingganat’ maika-3 ti malem, adda met nainumko a uppat a beer pilsen, sangaplatito a tinuno a buslogan, sangaplato a pansit, dua a beso-beso ti kablaaw, maysa a kablaaw a pamaskua a naibitla, nagkaykaysa a kakadua, maysa oras a panagnunog ti baybay. Wen, innem nga oras ti pannakalipat met dagiti yagyag ti obra.
Gapu ti 6 nga oras ti ragsak, nalipatak met ti nagmallanga a manglagip ti kinanumo ti Jesus a singmangbay nga isu koma ti anag ti ragragsak.
Saanko ketdi met nalipatan ti nagyaman kekuana ket inrarebko pay ti rupak iti danum tapno agtibnok ti apgad ti luak ken ti baybay, ken tapno mailingedko a luaitak met gayam.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn